पांचना बांध के पानी से बच सकता है घना
केवलादेवघना को बचाना है तो पांचना बांध का पानी मिलना ही चाहिए, क्योंकि पांचना बांध से बहकर आने वाले पानी के साथ जो प्राकृतिक भोजन आता है वह देशी-विदेशी परिंदों को पसंदीदा भोजन है। इसलिए पांचना बांध के पानी के बिना घना की कल्पना अधूरी है। इसलिए सरकार को चाहिए प्रतिवर्ष घना को पांचना बांध से 550 एमसीएफटी पानी मुहैया कराए।
यह बात घना केवलादेव नेचुरल हिस्ट्री सोसायटी की ओर से आयोजित सेमिनार में वक्ताओं ने कही। उन्होंने कहा कि पांचना बांध के पानी के अभाव में पार्क की परिस्थिति में परिवर्तन रहा है। इससे सारस की संख्या में कमी रही है। वक्ताओं ने कहा कि पांचना बांध का निर्माण भरतपुर को बाढ़ से बचाने के लिए किया गया था, किंतु उसे अब सिंचाई के लिए काम में लिया जा रहा है। जो कि यहां की विश्व विरासत घना के लिए अति आवश्यक है।
इसके लिए सामाजिक और राजनीतिक रूप से समग्र आवाज उठाए जाने पर जोर दिया गया। साथ ही पर्यावरण संरक्षण के लिए हर व्यक्ति से पांच पेड़ लगाने का आह्वान किया गया। कार्यक्रम के मुख्य अतिथि पूर्व सांसद पंडित रामकिशन, अध्यक्ष पूर्व मंत्री संपत सिंह, विशिष्ट अतिथि काका रघुराजसिंह थे। इस मौके पर केएनपी निदेशक बीजू जोय, सोसायटी के अध्यक्ष कृष्ण कुमार एडवोकेट, सिंचाई व्यवस्था विशेषज्ञ शिवरतन सिंह धनकर, आरडी गर्ल्स कालेज के प्राणी शास्त्र विभागाध्यक्ष डा. एमएम त्रिगुणायत आदि ने विचार रखे। संचालन एसीएफ पुष्पेंद्रसिंह कटेला ने किया। इस मौके पर रेंजर नारायणसिंह नरुका, महेश शर्मा, ललित सिंह, विवेक आदि मौजूद थे।
17 टीमों ने की सारस गणना, नौनेरा में मिले सर्वाधिक 64
भरतपुर।घना केवलादेव नेचुरल हिस्ट्री सोसायटी की ओर से शुक्रवार को सारस गणना की गई। इसमें सबसे अधिक सारस कामां के नौनेरा क्षेत्र में मिले। नौनेरा में दो टीमें गई थी। पहली टीम नेचरलिस्ट लक्ष्मणसिंह सिकरवार के नेतृत्व में गई, जिसने 64 इंडियन सारस एवं 98 कामन क्रेन देखे, जबकि दूसरी टीम रेंजर नारायणसिंह नरुका के नेतृत्व में गई, जिसने 41 इंडियन सारस एवं 82 कामन क्रेन देखने की पुष्टि की है। सारस गणना के लिए 17 टीमें बनाई गई थी, जिसमें पांच केवलादेव घना में, बाकी आसपास के इलाकों में भेजी गई। जीकेएनएचएस के अध्यक्ष कृष्ण कुमार, केएनपी निदेशक बीजू जोय आदि ने तकनीकी जानकारी दी। साथ ही कहा कि मानव जीवन के अस्तित्व के बचाने के लिए सारस को बचाना जरूरी है। केवलादेव घना के एसीएफ पुष्पेंद्र सिंह कटेला ने बताया कि गणना में 61 भारतीय सारस देखे गए। इसमें नौनेरा में सबसे अधिक 41, केवलादेव घना में 10, कीठम में आठ रारह में दो भारतीय सारस पाए गए।
भरतपुर. केवलादेव घना को लेकर परिचर्चा कार्यक्रम को संबोधित करते वक्ता।
hin_Deva hin_Deva hin_Deva hin_Deva hin_Deva hin_Deva hin_Deva